**Corabia**

*Alexandru Macedonski*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La ţărm, corabia oprită

E ninsă de zăpada lunii

Şi marea tace odihnită,

De biciuirile furtunii.

Catarg şi pânze argintate

Abia uşor sunt legănate…

Magia nopţii este sfântă…

Verzuiele unde dormitează.

Novicii râd… – Cârmaciul oftează,

Matrozii melancolic cântă.

Oraşul întreg scânteiază

Cu felinarele aprinse…

Muzicile vesel vibrează,

Curse priveghează-ntinse.

Novicii în port se coboară,

Spre râs şi petrecere zboară;

Răscoala etăţii-i frământă…

Safire pe ceruri lăcrămează.

Din cap mişcând, cârmaciul oftează,

Matrozii melancolic cântă.